ועדת החינוך והתרבות, כנסת 15, פרוטוקול מספר 221, 2000-12-20 09:00

זבולון אורלב: אני פותח את ישיבת הוועדה.

זבולון אורלב: בעניין ביטול פעילויות בית ספריות מאז שהחלה הלחימה ביהודה ושומרון בערב ראש השנה בתחילת חודש אוקטובר, יש ירידה תלולה ביותר בהיקף היציאה לטיולים, לסיורים ולסמינרים ולכל היקף הפעילויות שמתקיימות מחוץ לבית הספר.

זבולון אורלב: אנחנו התייחסנו לנושא הזה באחת מהישיבות, לא כנושא מרכזי אלא אגב אורחה, אבל כפי שכולנו רואים, מצב האלימות ומצב הרגשת הביטחון של האזרחים לא הוטבה, ויש כאלה שאומרים שאפילו הוחמרה, ואין כרגע איזשהו צפי שהמצב הזה הולך להשתנות.

זבולון אורלב: להיפך, הפוליטיקאים משני צידי הקשת, אומרים שזה עלול להמשך זמן רב וגם הערכות מודיעין, לא חושב שהן יסודיות, אבל כמו שכולנו קוראים על ההערכות האלה בכלי התקשורת, על פי הדיווחים שלהם גם כאן בוועדת חוץ ובטחון, אני מרגיש שמכינים את דעת הקהל לתקופה לא קצרה שאיננה נמדדת בשבועות אלא בחודשים רבים, ויש כאלה שאפילו מעריכים יותר.

זבולון אורלב: מאחר שאנחנו לא נביאים, אנחנו צריכים להתייחס לדבר הזה בהנחה המחמירה שהרגשת מצב הלחימה והרגשת הבטחון הולכת להיות די ארוכה.

זבולון אורלב: עוזר המחקר שלנו שהכין את החומר - אני מבין שהוא דיבר עם כמה מכם - נתן לנו קצת נתונים, והם נתונים מאוד מאוד קשים.

זבולון אורלב: לאור נתון שבאיזור הצפון ב-1999 לעת כזאת היו 9,000 לינות ולעומת זאת בשנת 2000 יש 130 לינות, אז חשבתי שאולי אל"ה בכל זאת רוצים לבוא לדיון בוועדת החינוך והתרבות וקצת לומר איך הם רואים את הבעייה ומה הם סבורים שצריך לעשות כדי לפתור אותה.

זבולון אורלב: באיזור הדרום, במקום 12,500 לינות, יש 3,400 לינות ובסך הכל הכללי במקום 21,500 יש 3,600 לינות.

זבולון אורלב: מדובר בחודש אוקטובר.

זבולון אורלב: ההשוואות של חודש נובמבר קצת יותר טובות, שמלמדות שחודש אוקטובר היה החודש היותר בעייתי, ובחודש נובמבר המצב קצת יותר טוב.

זבולון אורלב: יש מישהו מהחברה להגנת הטבע?

זבולון אורלב: כן.

זבולון אורלב: קיבלנו למשל דו"ח על בית ספר שדה גולן וחרמונים.

זבולון אורלב: אז בחודש אוקטובר 1999 היו 350 לינות.

יהודית גידלי: ב-1999 היו 4,000 לינות.

זבולון אורלב: בחודש אוקטובר השבוע היו רק 1,400.

זבולון אורלב: בנובמבר 7,000 ב-1999, לעומת 2,800 השנה.

זבולון אורלב: בהדרכה גם כן כמובן ירידה גדולה.

זבולון אורלב: באוקטובר ההדרכה היא, לדעתי, אינדיקציה יותר טובה.

עומרי הרמן: הלינה פה מוטית קצת בגלל לינות של חיילים ודברים מהסוג הזה.

עומרי הרמן: הערכה מאוד משקפת.

זבולון אורלב: לכן ההדרכה היא אינדיקציה אמיתית.

זבולון אורלב: בחודש אוקטובר 1999 יש 350 הדרכות.

זבולון אורלב: בחודש אוקטובר השנה יהיו 44 הדרכות.

זבולון אורלב: בחודש נובמבר 420 מול 160.

זבולון אורלב: באוקטובר 1999 היו 420 הדרכות והשנה 160.

זבולון אורלב: כלומר, יש פה ירידה ממש ממש דרמטית וזה בבית ספר שדה.

זבולון אורלב: יש גם אחוזים של ביטול טיולים.

זבולון אורלב: תכנון וביצוע, עומד על ירידות של 35%, 49%, וכדומה.

זבולון אורלב: כלומר, המצב נראה חמור.

זבולון אורלב: אני מוכרח לומר שבעיניי, טיולים ויציאה לסמינרים הם לא פעולות הפגה כייפיות של תלמידים שאומרים – "נו, מילא, שמע המצב עכשיו של כיף - נדחה את הקץ קצת יותר מאוחר".

זבולון אורלב: בעיניי, ואני בטוח שזה כך גם בעיני מערכת החינוך, הטיולים והסיורים והסמינרים שיוצאים אליהם הם חלק בלתי נפרד ממערכת לימודית וחינוכית, וכמו שלא יעלה על הדעת בימי מצב בטחוני למשל, לבטל לימודי מתמטיקה אז אני חושב שמערכת החינוך לא יכולה להשלים עם זה שבגלל מצב בטחוני מתבטלים טיולים לאורך זמן, ואנחנו כבר נמצאים בסוף החודש השלישי, ועוד מעט אנחנו גם עומדים להחמיץ את שנת הלימודים.

זבולון אורלב: ולכן אני חושב שאסור להשמיט מן הדבר הזה.

זבולון אורלב: הטיול וימי העיון והסמינר הם חלק מאוד מאוד חשוב בתוכנית הלימודים ובחינוך של בני הנוער ובהעדרם בהחלט התהליך החינוכי יהיה חסר.

זבולון אורלב: אני רוצה גם להזכיר שבדיון שקיימנו בחודש אוקטובר בנושא הזה, בעקבות כך שהתפרסמה הידיעה בעיתונות שמשרד החינוך אוסר על תלמידים לבקר בכותל המערבי ובכפר קנדה - היו אז כמה דברים פיקנטיים שיצאו בחוזרים - אז התברר שיש איזו אי הבנה בין משרד החינוך ובין המשטרה, שבעצם המשטרה לא הסכימה לתת הנחיות בכתב, אלא הכל נעשה בעל פה ומשרד החינוך דרש את הכל בכתב.

זבולון אורלב: על כל פנים, אין ספק שלהוראות המחמירות בנושא הביטחון, יש חלק ונחלה בירידה הזאת, הצליחו להבהיל את כולם שהם מחמירים מאוד את הוראות הביטחון, זה מבהיל מאוד את כולם.

זבולון אורלב: אני מצטער שזה לא עלה בדעתה של הממשלה שאם מחמירים את הוראות הביטחון ובמקום כך וכך מלווים צריכים עכשיו כך וכך פלוס, שמישהו העלה בדעתו שמישהו צריך לשלם את הדבר הזה, מטילים את העול על התלמידים.

זבולון אורלב: בקיצור, להוציא היום טיול זה עולה יותר ביוקר מאשר להוציא טיול בימים רגילים.

זבולון אורלב: ובעצם אומרים לאזרח - תשמע, תשלם את מצב הביטחון.

זבולון אורלב: על כל פנים, אני מציע שנעשה סיבוב, אנשים יתייחסו, ינתחו.

זבולון אורלב: מי שרוצה עוד להוסיף לתיאור המצב יוסיף אבל בעיקר אני חושב שצריך להתרכז באותם צעדים שלדעתנו צריכים לנקוט כדי להביא לתפנית.

זבולון אורלב: אני יודע, אגב, שבאותו דיון קודם בוועדה גם נאמר שהמנכ"לית עם יו"ר ארגון ההורים הארצי ועם יו"ר מרכז השלטון המקומי יוציאו מכתב.

זבולון אורלב: אני לא רציתי לומר את זה באותה ועדה, אבל היום, אחרי שלושה חודשים, אני חושב שאני יכול לומר את זה - אם מישהו חשב שלשלושת האישים הנכבדים האלה יש משקל כלשהו בהחלטת הורים אם לצאת או לא לצאת לטיול, אז מי שלא הבין שאין לו שום משקל, רואה אחרי שלושה חודשים.

זבולון אורלב: כלומר, עם כל הכבוד, זה לא סוג האישים שצריכים לפנות לדעת הקהל.

זבולון אורלב: הרי ההורים חוששים להוציא בגלל מצב בטחוני, אז מה?

זבולון אורלב: האנשים האלה יכולים להפיג חששות של הורים?

זבולון אורלב: הרי ברור שלא.

זבולון אורלב: הרי סיבסודים לא נתנו, להיפך - אמרתי שלפי דעתי היום הטיול יותר יקר.

זבולון אורלב: אז ברור שאם צריכה להיות פנייה לציבור, צריכים להקנות לציבור יתר בטחון ולהורים, את זה צריך לעשות בדרג שונה לחלוטין, של אנשי בטחון ברי סמכא.

זבולון אורלב: אם בכל בית ספר באסיפת הורים היה מגיע קצין מפיקוד העורף או היה מגיע קצין משטרה, והיה מדבר עם ההורים ומסביר להם שלאור המצב אין שום צורך לבטל טיול בכרמל ואין שום צורך לבטל טיולים בנגב.

זבולון אורלב: אני בכוונה אומר את זה, כי ראינו את הדו"חות של צפון ודרום, אז אולי זה היה קצת מקנה יותר בטחון.

זבולון אורלב: אבל עדי אלדר או שלומית עמיחי או יו"ר איגוד ההורים הארצי - אז כל אחד מבין שאין לזה משקל.

זבולון אורלב: אנחנו נפתח בסיבוב.

נח שלו: אולי על רקע הפתיחה שלך כדאי שאני אדבר.

זבולון אורלב: אני אתן לך.

זבולון אורלב: אני אתן למשרד החינוך לדבר ראשון.

זבולון אורלב: אני גם רוצה לומר שהיתה פגישה מוקדמת עם יוסי פלדמן שהוא מנכ"ל המועצה לשימור מבנים ואתרי התיישבות לגבי תוכנית שמתכננת להיות ציונית, שהיא עובדת, והייתי רוצה להקדיש לה היום זמן, לראות איך ניתן לקדם אותה.

זבולון אורלב: אני מודה שאני מהאנשים שנותנים משקל לדברים של יוסי פלדמן, ולכן הייתי רוצה שגם נדון בה, ואני מציע לך בינתיים להראות את התוכנית לכל החברים.

נח שלו: באמת הנחת העבודה גם של המנהלת הכללית של המשרד היתה פחות או יותר לפי התאור שהיה בפתיחה שלך עכשיו, הנחת עבודה שמדובר באינתיפאדה שתמשך כנראה תקופה ארוכה.

נח שלו: ולאור זה, אחד מהצעדים שננקטו על ידי המשרד, זו באמת היציאה באותו מכתב שאתה הזכרת עכשיו בדבריך.

נח שלו: מעבר לכך, נעשתה פעילות רבה, שבחלקה מראה תוצאות, ואני ברשותך לא מבקש בדקה הזאת להראות את התוצאות, אלא לציין את זה שנלקח בחשבון, ראשית, שהטיולים התייקרו בתקופה האחרונה, ובאמת משרד החינוך יוצא עכשיו בקמפיין משותף עם רוב נציגי הגופים שיושבים כאן.

זבולון אורלב: מה פירוש התייקרו?

נח שלו: התייקרו כתוצאה מזה שבחלקם, לאור הוראות הבטחון החדשות הזמניות, הטיול יקר יותר.

נח שלו: צריך לקחת יותר מלווים נושאי נשק, בין השאר.

זבולון אורלב: ומה עוד חוץ ממלווים?

נח שלו: זה המרכיב העיקרי.

נח שלו: זה המרכיב המרכזי.

נח שלו: כך שמרכיב אחד הוא המרכיב הכספי, והמרכיב השני הוא מרכיב תחושת הביטחון.

נח שלו: גם אנחנו חושבים, כמו שאתה אמרת, שבסיכומו של דבר מדובר כאן בתחושות של הורים, של מנהלים ושל מורים וכאן אנחנו בתחילתו או באמצעו אפילו של תהליך שיש בו כדי לפנות לכל אותם אנשים שיש להם בסיכומו של דבר השפעה על היציאה לטיול, על מנת לשנות את התחושה שלהם.

נח שלו: לצורך העניין הזה, משרד החינוך ייצא ממש תוך שלושה-ארבעה-חמישה ימים בקמפיין שהפרטים שלו כבר סוכמו עם נציגי הקרן הקיימת, המועצה לשימור אתרי התיישבות, החברה להגנת הטבע, אגודת אכסניות הנוער וגם הרשות לשמירת טבע וגנים לאומיים, קמפיין שמציע חבילות מיוחדות שתלוונה בהסברה, שתלוונה במחירים נמוכים עד כדי 50% ממה שהיה מקובל עד עכשיו, תוך כדי כך שבית הספר או המוסד החינוכי שירכוש את הטיול יקבל לתוכו גם את הפתרונות הביטחוניים, כמו שהם נדרשים בימים האלה על ידי משטרת ישראל וגם צה"ל.

זבולון אורלב: אתה מוכן קצת לפרט?

נח שלו: לדוגמא, בטיול באיזור מס' 2, באחד מהאיזורים כמו שהם מוגדרים על ידי משטרת ישראל.

נח שלו: אם בעבר צריך היה לשאת אקדח ועל פי ההוראות הנוכחיות צריך לשאת אקדח ונשק ארוך, הסוגיה הזאת שלכאורה היא סוגיה טכנית קטנה שבחלק גדול מהמקרים הפריעה לעצם ההתארגנות והיציאה, נפתרת על ידי הגורם המארגן.

זבולון אורלב: הגורם המארגן לוקח על עצמו שהוא יביא את המאבטח עם המלווה?

נח שלו: כן, בין השאר.

זבולון אורלב: ויממן אותו?

נח שלו: ויממן אותו בעלות הכוללת של החבילה, שהמחירים שלה כבר נסגרו בין נציגי משרד החינוך לבין הגופים הירוקים המפוקחים.

נח שלו: זה דבר אחד.

זבולון אורלב: מאיפה לגופים הירוקים המפוקחים יש את הכסף לסבסד את זה?

זבולון אורלב: אני מקבל פקסים מהחברה להגנת הטבע שהם מתמוטטים.

נח שלו: נכון.

נח שלו: אני לא רוצה לדבר בשם החברה להגנת הטבע והגופים האחרים.

נח שלו: אני גם חושב ויודע שמצבם קשה מאוד.

זבולון אורלב: אני מוכרח לומר לשם הדיון שאני יו"ר רמות שפירא, שבמסגרתה ישנו בית ספר שדה חיצוני של החברה להגנת הטבע, כאן יש לי ידע אישי.

זבולון אורלב: הואיל ואנחנו כאן כרגע לא עוסקים בכספים אז לא פסלתי את עצמי בדיון, אבל אני אומר את זה בתור גילוי נאות.

זבולון אורלב: אני קצת מכיר את הנושא.

זבולון אורלב: בבית ספר השדה הספציפי הזה אין כל כך בעיות, כיוון שהוא קולט את כל ביטולי הטיולים של בתי ספר השדה מעבר לקו הירוק.

נח שלו: ובמזרח ירושלים.

נח שלו: אני כמובן לא אדבר בשם אף אחד מהגופים, אבל ההגיון הפשוט מראה שמצבם של הגופים הללו, זה גם לאור הנתונים שאנחנו רואים כאן, לא טוב.

זבולון אורלב: משרד החינוך והתרבות נותן תקציב נוסף לצורך הסבסוד?

נח שלו: לא.

זבולון אורלב: אתה כאן אומר - תשמע, המערכת השלטונית כרגע יוצאת בתוכנית שאמורה להוזיל עד כדי 50% את הטיולים בחבילות מסויימות.

זבולון אורלב: איפה ההוקוס-פוקוס?

זבולון אורלב: מי מממן את ה-50% האלה?

נח שלו: כל אחד מהגופים עשה לעצמו הערכת מצב פנימית, ולאחר הערכות המצב הללו הם חזרו אלינו עם ההצעות שלהם.

נח שלו: בכל המקרים, נדמה לי שההגיון הטוב הראה לנציגי הגופים הללו שעדיף לצאת בתקופה הזאת בטיולים מוזלים מאשר לסגור את המוסדות.

נח שלו: זה גם היה השיקול, לדוגמא, של הרשות לשמירת הטבע והגנים הלאומיים, שהוזילה.

זבולון אורלב: לא נעים לי להגיד לך, אבל מה שחשבתי כשהצגת את זה, שהמשרד תרם פה איזה עשרה מיליון בנושא של טיולים.

נח שלו: לא, אני לא יכול להגיד את מה שלא קרה.

נח שלו: זה המצב כרגע.

נח שלו: אני ברשותך אוסיף עוד שניים-שלושה נתונים.

נח שלו: יחד עם הקמפיין הזה שיצא לדרך כנראה בעוד מספר ימים - - -

זבולון אורלב: המשרד תורם כסף לקמפיין הזה?

נח שלו: המשרד מבצע את הקמפיין.

זבולון אורלב: מבצע או מממן?

זבולון אורלב: מי מממן?

נח שלו: מבצע ומממן את הקמפיין.

זבולון אורלב: באיזה סדר גודל?

נח שלו: לא ידוע לי, אני אשמח לבדוק ולמסור.

נח שלו: על כל פנים, זה נעשה בשיתוף ובאמצעות לשכת הפרסום הממשלתית והדוברות של משרד החינוך.

נח שלו: יחד ובשיתוף ובהבנה מלאה עם כל הגופים.

נח שלו: לצד זה, מתקיימת פעילות שנגרמה, נגרמת, אנחנו מגיעים אליה, בעקבות האלימות שקורה עכשיו ביהודה, שומרון, עזה ובשכונת גילה ובמקומות נוספים.

זבולון אורלב: בעזה לא קוראים לזה אלימות, קוראים לזה לחימה.

זבולון אורלב: אלימות זו אלימות בבתי הספר, וזה פשוט במושגים שלנו.

זבולון אורלב: בוועדה הזאת יודעים שיש שלוש מורות שנהרגו, שיש עשרות תלמידים שנפצעו.

זבולון אורלב: אנחנו מדברים על לחימה.

זבולון אורלב: פה החדר הזה מקיים דיונים על מיגונים, וכדומה, אז אנחנו פה לא מדברים על אלימות.

זבולון אורלב: אלימות היא מילה שקצת מצמצמת את העניין, אני חושב.

נח שלו: בעקבות הלחימה ובעקבות המצב שנוצר, קיבלו על עצמם הקרן הקיימת יחד עם משרד החינוך - וכאן יושב יצחק מופסיק, שהוא מנהל אגף נוער וחינוך בקרן הקיימת - ומקיימים יחד פעילות שעד עכשיו נרשמו אליה ומשתתפים בה בהצלחה קרוב ל-13 אלף ילדים ונוער ממוסדות חינוך ביהודה ושומרון.

נח שלו: הפעילות הזאת עכשיו היא בשיאה, מתקיימת מדי יום.

נח שלו: מדובר בפעילות שבמסגרתה יוצאים ומקיימים פעולות, גם סיור, טיול וחוויה.

זבולון אורלב: עבור התלמידים של יש"ע?

נח שלו: עבור התלמידים של יש"ע.

נח שלו: יש"ע וגילה.

זבולון אורלב: שהן פעילויות חוץ בית ספריות?

נח שלו: פעילויות חוץ בית ספריות שעיקרן טיולים.

נח שלו: אולי אנשי הקרן הקיימת ירצו להרחיב את זה אחר כך.

נח שלו: זאת פעילות שנמצאת עכשיו בשיאה, מתקיימת במלואה, ההתייצבות אליה היא רבה יחסית למקומות אחרים.

זבולון אורלב: המשרד מממן את זה במשהו?

נח שלו: המשרד שותף, לא במימון.

נח שלו: המשרד משווק.

נח שלו: המשרד איננו מממן.

נח שלו: המשרד משווק, המשרד פונה לבתי הספר, המשרד נותן את הלגיטימציה, המשרד שותף לבניית התוכניות.

נח שלו: עכשיו ברשותך, אני אציג פעילות אחת נוספת של משרד החינוך.

נח שלו: בבתי הספר העל- יסודיים, ובעיקר בכיתות ט' י' ו-י"א, המצב פחות קשה ממה שמוצג בראייה הכוללת, מפני שבאותם בתי ספר פועלים מורי של"ח וידיעת הארץ.

נח שלו: במסגרת הזאת מתקיימים כל שבוע קרוב ל900- ימי סיור בודדים.

נח שלו: מתקיימים.

זבולון אורלב: איך זה בהשוואה?

נח שלו: זה קרוב מאוד לימי שגרה מבחינת הכמות, וזה מפני שהמורה שמקיים את הסיור הזה - - -

זבולון אורלב: אתה מדבר על סיור יומי?

נח שלו: אני עכשיו מדבר על הסיורים היומיים.

נח שלו: קרוב ל900- בשבוע.

נח שלו: בנוסף לכך, מאז תחילת הלחימה הנוכחית התקיימו בערך 250 הסעות של 250 בתי ספר, תוך כדי האירועים.

זבולון אורלב: שוב, השאלה כל הזמן היא בהשוואה לעבר, איזה אחוז.

נח שלו: בהשוואה לעבר, בבתי הספר העל-יסודיים ישנה ירידה שהיא קטנה בהרבה מהירידה שהוצגה כאן עד עכשיו.

זבולון אורלב: בכמה אתה מעריך את הירידה?

נח שלו: אני מעריך את הירידה, ושוב - זאת איננה ירידה, זאת דחייה שהיא לא יותר מ-30%.

זבולון אורלב: עד 30%.

נח שלו: כן.

זבולון אורלב: מול מה שאתה מעריך בחטיבות הביניים והיסודי?

נח שלו: ששם הירידה היא גדולה ביותר, כמעט מוחלטת.

זבולון אורלב: תודה.

זבולון אורלב: החברה להגנת הטבע, בבקשה.

עומרי הרמן: המצב שהתייצב בשלושה שבועות, ארבעה שבועות האחרונים, הוא כזה שרוב הטיולים מבוטלים.

עומרי הרמן: הטיולים שמתקיימים, מתקיימים אך ורק לדרום הארץ.

עומרי הרמן: צפון הארץ, מהקו של חיפה וצפונה, נדחק לחלוטין ממפת הטיולים.

עומרי הרמן: אין אליו טיולים בכלל.

עומרי הרמן: אני מנסה כרגע להיזכר, לפני שלושה שבועות היה טיול של איזה בית ספר של 40 ילדים שחצה את הקו הזה צפונה.

זבולון אורלב: אגב, למען הגילוי הנאות אני צריך לומר עוד גילוי נאות אחד.

זבולון אורלב: בתי היא מדריכת טיולים בבית ספר שדה הארצי של החברה להגנת הטבע.

זבולון אורלב: מזה חודשיים שכל הטיולים שלה בוטלו, אז ככה גם אני יודע.

זבולון אורלב: היא היתה מורה חיילת והועברה לאגף תרבות תורנית במל"ש יקנעם, אז היא הפכה להיות ירוקה בחברה להגנת הטבע.

עומרי הרמן: המצב הוא שבעצם צפון הארץ נעלם לחלוטין.

עומרי הרמן: יש טיולים לנגב, יש הרבה טיולים לאילת, אבל לצפון אין שום דבר, לא לגולן - אני לא מדבר על בית ספר שדה חרמון שנמחק לחלוטין מהמפה, עליו איש לא מוכן לשמוע ולדבר - לא על קשת יהונתן, לא על גולן, לא על אכזיב, לא על הר מרון, לא על אלון תבור.

עומרי הרמן: איש אינו מוכן לטייל במקומות האלה.

עומרי הרמן: הגליל נמצא באיזשהו סדן מבחינת בתי הספר בין החיזבאללה לבין ערביי ישראל, ואיש לא מוכן, מבתי הספר התיכוניים, לקחת אחריות ולהיכנס ללוע הזה.

עומרי הרמן: בכל הניסיונות לשכנע הורים וועדי הורים בלילות ובפגישות, אנחנו לא מצליחים להתגבר על הבעייה הזאת.

עומרי הרמן: שאלת מאיפה הכספים לממן את המבצע הזה, אני די רגוע מהמבצע הזה בגלל שאני משוכנע שהכסף הוא לא ה-ISSUE בעניין הזה.

עומרי הרמן: זאת אומרת, זה לא מה שיגרום להורים ולמורים להחליט לצאת לטיולים.

עומרי הרמן: אנחנו עשינו הרבה ניסיונות בחודש האחרון.

עומרי הרמן: למשל, בבתי ספר שהורים מעורבים, אנחנו מציעים לכל הורה שרוצה לצאת לטיול לבוא ולצאת על חשבוננו.

עומרי הרמן: אם יצאו 20-30 הורים, אנחנו נממן את הלינה והכלכלה שלהם.

עומרי הרמן: איש לא הרים את הכפפה הזאת, הטיולים פשוט בוטלו, והורים לא יצאו אליהם.

עומרי הרמן: ובכאלה שכן יצאו לטיולים, הורים לא באו לטיולים.

עומרי הרמן: כך שההצעה הנדיבה לא מומשה.

עומרי הרמן: אני חושב שמה שקרה בדרום צריך לקרות בצפון, זאת אומרת, צריך ליצור איזושהי מאסה שמתחילה להתגלגל, ונושא העדר הוא נושא מאוד משמעותי.

עומרי הרמן: אחד מהדברים שעליהם מנהל בית ספר מסתכל דבר ראשון, זה ימינה ושמאלה.

עומרי הרמן: האם בית הספר לידי ביישוב או בית הספר ביישוב השכן יצא לטיול.

עומרי הרמן: הסטטוס כיום - יוצאים לטיולים אבל רק בדרום.

עומרי הרמן: אין מישהו שישבור את המעגל הזה כדי לחזור ולטייל צפונה, או רחמנא ליצלן באיזור ירושלים, שזה גם כן מקום שנעלם.

עומרי הרמן: לגבי יש"ע, המבצע של הקק"ל הוא מבצע מוצלח מאוד, יוצאים אליו הרבה.

עומרי הרמן: אני רואה פה את המספר של גולן וחרמונים, זה מספר הדרכות שעשה בית ספר עפרה, בלב המאפלה והגהנום בחודש האחרון.

עומרי הרמן: זאת אומרת, תושבי יש"ע ברוך ה' הם אנשים שמטיילים למרות המצב ולא איתם הבעייה שלנו.

עומרי הרמן: הבעייה שלנו היא עם עם ישראל הרגיל.

זבולון אורלב: תודה.

זבולון אורלב: נציג הקק"ל, בבקשה.

יצחק מופסיק: הקרן הקיימת לא רואה את עצמה, זה ברור לכל מי שנמצא פה, בתחרות עם גופים ציבוריים או פרטיים שעוסקים בטיול שנתי, אלא כגורם חינוכי שרוצה להעביר ערכים.

יצחק מופסיק: בדרך זו גם עוסק בפעילות חוץ בית ספרית, בדרך כלל במסגרת בתי ספר שדה שמפוזרים בכל הארץ.

יצחק מופסיק: בפעילות הרגילה אני חייב לציין, שאנחנו כמו כל הגופים הנמצאים פה, אנחנו גם היינו עדים לביטול יחסית גדול של מספר הטיולים שתוכננו, בעיקר לכיתות ח'.

יצחק מופסיק: מדובר בפרוייקט משותף שלנו ושל מינהל חברה ונוער של משרד החינוך, שתוכנן לשנת הלימודים הנוכחית, לקחת חלק גדול משנתון במסגרות שלנו, וזה בוטל בצורה יחסית משמעותית.

יצחק מופסיק: וכפי שנאמר פה, נח הזכיר את זה, אנחנו יצאנו לפרוייקט משותף לפני חודש בערך, אני חושב, יוזמה משותפת של המנכ"לית ויושבי ראש שלנו של קרן קיימת.

יצחק מופסיק: המספרים הם בהחלט מתאימים למה שאמר נוח.

יצחק מופסיק: אנחנו מדברים כעת על 13 אלף בני נוער שיוצאים מכל יש"ע וגילה, ואני חייב לציין - לכל איזורי הארץ.

יצחק מופסיק: לא הבאתי פה את הפיזור המפורט, אבל מדובר בטיולים שיוצאים מיש"ע לכל איזורי הארץ ללא יוצא מן הכלל, כאשר הפרוייקט הוא משותף, והמימון של הפרוייקט הוא מימון של הקרן הקיימת, והוא נמכר ומשווק לתלמידים, למעשה במחירי אפס.

יצחק מופסיק: לצורך הפירוט, אנחנו מוכרים את הטיול של שלושה ימים ב-30 שקל, שזה יותר לצורך האקט החינוכי של תשלום על ילד, מאשר כמובן מימון הוצאות.

זבולון אורלב: אתם מממנים את האוטובוס, את ההדרכה?

עומרי הרמן: אנחנו מממנים את כל העלויות.

נח שלו: הם מממנים 92%.

קריאה: רק לתושבי יש"ע?

עומרי הרמן: תושבי יש"ע וגילה, לפי פיזור וחישוב שמוגדר על ידי משרד החינוך - איזורים באלימות או בלחימה לפי ההגדרות של משרד החינוך.

עומרי הרמן: שוב, האם הפרוייקט הזה שהוא למעשה פרוייקט שמממן הרבה ילדים, מממן את הילדים והמרכיב הכלכלי הוא מרכיב קובע או לא, זה עניין שלדעתי כדאי לנתח אותו, אבל עובדה היא כשמממנים ובאים במערכת של שיווק מאוד מאומצת, בעיקר על ידי אנשי של"ח, ומציעים את החבילה הזאת במחיר - - -

זבולון אורלב: תזכיר לי שוב - זה מיועד בעיקר לאיזה גילאים?

עומרי הרמן: כל הגילאים.

עומרי הרמן: אנחנו עשינו חלוקה של יום פעילות מול גילאים.

עומרי הרמן: זאת אומרת, ליסודי מדובר בטיול חד-יומי, ולכיתות הגבוהות יותר אנחנו מציעים חבילה של יומיים.

עומרי הרמן: כפי שאמרתי, הפרוייקט מתחיל מכיתות ד'.

עומרי הרמן: לכיתות היסודיים אנחנו מציעים חבילה שהיא חד- יומית, שוב - מחיר עלות עשרה שקלים.

עומרי הרמן: לכיתות הגבוהות יותר, חטיבות ביניים וחטיבות עליונות, אנחנו מציעים טיול של יומיים או שלושה ימים - שני לילות, לילה אחד מחוץ לבית או שני לילות מחוץ לבית, בעדיפות כמובן למרכז השדה של קרן קיימת, אבל פתחנו למעשה את המבצע לכל הגופים האחרים, ובמסגרת המבצע מבקרים גם בבתי ספר שדה של החברה, גם באכסניות של אנ"ה וגם במדרשות של ידידי יוסי שנמצא פה.

עומרי הרמן: זה הרקע לפרוייקט.

עומרי הרמן: אנחנו גם שותפים למבצע, לקמפיין המשותף של משרד החינוך, ואנחנו מתכננים, בהתאם להתפתחויות ולמצב גם קמפיין ייחודי של קק"ל, וזאת חזרה לפרוייקט הייחודי.

זבולון אורלב: אתה יכול לומר את זה במילה אחת או שתיים, על הרציונל הזה של הקמפיין?

זבולון אורלב: על מה הולכים לעבוד?

זבולון אורלב: על איזה מוטיב?

נח שלו: הקמפיין מיועד בעיקר להורים ולהנהלות בתי הספר.

נח שלו: המטרה העקרית של הקמפיין היא לשדר להם שאפשר ונכון וכדאי וראוי לטייל.

נח שלו: ולכן הקמפיין עושה שימוש בכמה כלים שיש בהם בין השאר כדי לשכנע גם את ההורים.

נח שלו: אז זאת אחת מהאפשרויות שעלו בכיוונים של הקמפיין, ואנחנו החלטנו שנושאי הבטחון לא הופכים לעניין עיקרי, ואנחנו לא נביא אותם למפגש מיוחד לא עם עמי איילון ולא עם אלוף הפיקוד.

נח שלו: אנחנו כן נראה להם שהגוף שמארגן את הטיול, בידיו כל הכלים על מנת לארגן את הטיול בצורה מקצועית, מאורגנת.

נח שלו: לא.

נח שלו: אדוני היו"ר, אתה מעלה כאן שאלה אסטרטגית שעלתה לדיונים במסגרת הקמפיין, וכמעט פה אחד, לפחות השותפים בדיונים למסר של הקמפיין הגיעו למסקנה שהמסר הגלוי צריך לעסוק בהיבטים הערכיים של הטיול, זה על מנת לשדר שהטיולים צריכים להמשך.

נח שלו: והמסר הסמוי הוא שנכון ובטוח להמשיך ולטייל.

נח שלו: אני כמובן לא מתווכח איתך עכשיו.

זבולון אורלב: אני חולק.

זבולון אורלב: אני מוכרח לומר לך שאני, אילו הייתי בעל יכולת להחליט הייתי לוקח קודם כל שניים-שלושה משרדים שהם היו עושים איזו בדיקה קטנה, סקר קטן, לראות איפה החסמים אצל ההורים.

זבולון אורלב: אני מאוד תומך בזה שאמרו, נדמה לי שעומרי אמר את זה, שלא הסבסוד של הטיול יוציא את ההורים משלוותם.

זבולון אורלב: כלומר, לא זו הבעייה ולכן גם לא כל כך המחיר הזול ביש"ע מעודד.

זבולון אורלב: אם היה במקום 30 שקלים 100 שקלים היו יוצאים אותו דבר, ואין שם כל כך אוכלוסיה מסכנה, אבל אני מאוד בעד עכשיו לצ'פר אותם, כי הם באמת - שלא תהיינה אי הבנות.

זבולון אורלב: אבל שוב חוזרים כל הזמן לדאגה של הורים - הורים מודאגים.

זבולון אורלב: אתה אומר שאתה תדבר איתם בערכים, כלומר, תגיד להם: אף על פי שזה מסוכן, אזרח טוב ונאמן צריך ללכת גם למקומות מסוכנים.

נח שלו: אני אשמח לשמוע את דעתך, אני ארשום אותה עכשיו, ואני אשמח להביא את זה בפני הממונים עלי במשרד.

זבולון אורלב: כל מה שאני מציע, אינטואיטיבית, נראה לי שהרגשת הביטחון של ההורים ושל המורים היא המחסום העקרי.

זבולון אורלב: אבל אני מכריז על עצמי שאני לא איש מקצוע, אבל מה שהייתי עושה - יש מספיק חברות מקצועיות שבתהליך של 4-5 ימים יכולות לעשות בדיקות גם בקבוצות מיקוד וגם איזה סקר קטן, וזה תהליך יחסית זול.

זבולון אורלב: רשימת ההורים ידועה, קל לעשות את המדגמים האלה ולראות מה אותם גורמים שחוסמים, ומה אותם גורמים שאם היו מטפלים בהם היו מביאים יותר הורים ומורים להחליט על קיום הטיולים אלה דברים מאוד פשוטים.

זבולון אורלב: ואז אתה לא הולך בחשיכה, אתה יכול להתמקד מול אותן בעיות.

רותי רגב: אולי אפשר להשלים קק"ל?

זבולון אורלב: כן, כן יש גם מועצת המורים למען הקק"ל.

גב' רותי רגב: נכון.

אילן בהירי: שהם נמצאים היום במינהל הטיולים.

אילן בהירי: יש לך ישיבה מקבילה.

אילן בהירי: הם נמצאים עם רוני נעמן.

אילן בהירי: אנחנו התחלקנו, פשוט פיצלנו את הכוחות.

זבולון אורלב: יש לנו אורחים הבוקר, עובדי משרד הביטחון והשב"כ.

זבולון אורלב: הם היו צריכים להגיע בהתחלת הדיון.

זבולון אורלב: הם נמצאים בלימודים שלהם, אז הם עושים תצפיות בוועדות הכנסת והסכמנו לארח אותם.

יהודית גידלי: נציגי המשרד לבטחון פנים ומשרד הבטחון לא מצאו לנכון להגיע לישיבה הזאת.

זבולון אורלב: זו חלק מהבעיה.

רותי רגב: אני מנהלת את מחלקת השיווק והקשר.

רותי רגב: אני רוצה להעיר כמה הערות משלימות.

רותי רגב: ראשית לגבי פרוייקט החירום, שהוא נכון, הוא פעולה הפוכה, אנחנו לא מוציאים חבר'ה לאיזורים מתוחים, אלא להיפך - מאיזור מתוח, איזור של לחימה, כמו שאתה אומר, לפעולה ערכית באיזור שקט יותר.

רותי רגב: אבל יחד עם זאת, אני רוצה להדגיש שבפרוייקט החירום אנחנו לא פועלים רק במרכזי השדה שלנו, אלא גם בכל אכסניות הנוער בארץ, בתי ספר לטבע, וזה אולי גם משנה קצת את הנתונים שהם נתנו כאן, כי בחודש האחרון אנחנו ממש עובדים איתם ועוזרים לתפוסה.

רותי רגב: הערה אחת לגבי תפקיד משרד החינוך בשני הקמפיינים המשותפים לשני המבצעים.

רותי רגב: זה נכון שאנחנו לא מדברים כאן על השקעה כספית אולי של המשרד, אבל ההשקעה הערכית והחיבור של הגורמים כולם, וההתייחסות של מערכת החינוך לנושא, היא בהחלט משקל של משרד החינוך כאן.

רותי רגב: לדוגמא, הקמפיין שאנחנו יוצאים אליו, שבזכות משרד החינוך אנחנו הגענו למצב שכל החברות התיישרו בעלויות מאוד נמוכות, שחלקן אולי הן עלויות הפסד אבל זה היה - - -

זבולון אורלב: אנחנו צריכים לשמור אותם לימי שלום גם כן.

רותי רגב: נכון.

רותי רגב: הקמפיין לדעתי צריך להיות בגישה של - "מעז יצא מתוק".

רותי רגב: אני כן רוצה להתייחס לנושא הערכי.

רותי רגב: אני חושבת שלהורים היום קל לבטל את הטיולים, כי הם לא הפנימו מספיק את הערך בטיול מלכתחילה.

רותי רגב: להרבה מאוד זה נראה איזשהו עונש, תיק שצריך לעבור אותו.

זבולון אורלב: להורים?

רותי רגב: כן, להורים וגם לחלק מהמחנכים.

רותי רגב: ולכן כשיש סיבה לא ללכת - - -

זבולון אורלב: את מדבר על ההורים או על המורים?

רותי רגב: אני מדברת גם על ההורים.

רותי רגב: הם אף פעם לא כל כך מתלהבים ולא רגועים כשהילד יוצא.

רותי רגב: הם לא מספיק, לדעתי, הפנימו את הערך, ואני שמחה שיש כאן דיון משלים אחר כך בחינוך ציוני ערכי, כי זה החיבור וזה צריך להיות החיבור.

רותי רגב: בקמפיין אני מאוד לא מבטלת את הצד הערכי.

רותי רגב: מילה אחרונה זה הקשר של הקמפיין למנהלים והמסע השיווקי שייערך באמצעות משרד החינוך והגופים המשותפים.

רותי רגב: המנהלים צריכים כלים להתמודד מול ההורים, אבל הרבה מאוד השפעה יש למה שהמנהל מחליט, ובצורה שהוא מציג את זה בפני ההורים, והאם הוא מנהיג חינוכי או האם הוא אומר: או.

רותי רגב: קיי, תחליטו, אם אתם לא רוצים אז אנחנו - איך אומרים - לא לוחצים.

זבולון אורלב: למה שיקח סיכון אם השידור - - -

רותי רגב: קודם כל, אין לזה סוף.

רותי רגב: אתה יכול להגיד בכל דבר למה אתה לוקח סיכון במערכת החינוך.

רותי רגב: גם לחיות במדינת ישראל.

זבולון אורלב: בטוח בגליל או לא בטוח בגליל?

רותי רגב: אנחנו מאמינים שהם יוצאים למקומות בטוחים, ושאפשר להוציא אותם בשלום.

יוסי פלדמן: באותו רגע שאת מאמינה זה כבר לא בטוח.

רותי רגב: זה לא רק עניין של מצב כללי .

זבולון אורלב: זו הבעייה.

זבולון אורלב: תדעי לך שבדברייך כרגע התקלת את כל הבעייה.

זבולון אורלב: אף מנהל שחושב כמוך לא יוציא טיול.

זבולון אורלב: אם אני, אגב, במקומו, הייתי חושב כמה פעמים אם להוציא טיול.

זבולון אורלב: נדחה את זה בארבעה חודשים, מה בוער?

זבולון אורלב: השאלה - בטוח בגליל?

זבולון אורלב: בטוח בנגב?

זבולון אורלב: בטוח בכרמל?

זבולון אורלב: בטוח בירושלים, לפחות החלק המערבי של ירושלים בטוח?

רותי רגב: אם אתה מדבר על האסטרטגיה השיווקית, אנחנו באים ומציעים את התנאים האופטימליים לצאת לטיול - חבילה מסודרת, חבילה בטוחה.

רותי רגב: אנחנו נענה לשאלות האלה.

זבולון אורלב: אני שוב אומר לך, ברגע שאת אומרת חבילה בטוחה, את אומרת שבאותו מקום לא בטוח, אבל אני מסדרת לכם רכב ממוגן על כל צרה שלא תבוא, שאם ירו עליכם ויניחו לכם פצצות, אז תהיו ממוגנים.

רותי רגב: אנחנו פועלים לפי הוראות הקב"ט ולא פועלים ברכבים ממוגנים.

רותי רגב: אבל אני בכל זאת רוצה לחזור לנקודה שמעבר - - -

נח שלו: לדאבוננו, משטרת ישראל אומרת את זה בפה מלא.

נח שלו: יש לנו ויכוח בלתי פוסק איתם.

נח שלו: מפני שחד-וחלק - גם בקמפיין הזה - - -

זבולון אורלב: אולי גם זו הסיבה שלא משרד הבטחון ולא משרד לבטחון פנים שהוזמנו, מצאו לנכון לשלוח גם לא נציג זוטר.

נח שלו: מפני שלטעמנו לא כל ההסברים רציונליים למה צריך להוסיף נשק ולמה הקצר צריך להפוך לארוך, ולמה הארוך יותר אפקטיבי מהקצר שהיה לפני שבוע.

נח שלו: ובטוח לטייל בגליל, ובטוח לטייל בכל מקום שניתן לטייל.

זבולון אורלב: אבל אנשים לא תופסים אותך כבר הסמכא לומר אם בטוח או לא בטוח, ולא את שלומית עמיחי ולא את סנפירי ולא את עדי אלדר.

זבולון אורלב: זה מה שאמרתי בתחילה.

זבולון אורלב: צריך להופיע מישהו שהוא בר-סמכא בטחוני, עמי איילון, המפכ"ל, אלוף פיקוד העורף.

זבולון אורלב: יש אנשים שהציבור מאמין להם.

זבולון אורלב: כשהם נותנים הערכת מצב ביטחונית - אם הרמטכ"ל יכתוב לבתי הספר ולוועדי ההורים: רבותי, תפסיקו לבלבל את המוח ותרדו מהנשקים הארוכים, בטוח בגליל ולא צריכים לבטל שום טיול, אז אני מבטיח לך שההורים והמנהלים היו חושבים אחרת.

זבולון אורלב: אלא אם כן, אגב, באמת מצב הביטחון שאני לא יודע, הוא רע בגליל.

זבולון אורלב: אם באמת הוא רע בגליל, אז זה מעורר שאלות.

זבולון אורלב: כמו שאני אומר לילדי נצרים, הייתי מאלה שאמרו להם: תפתחו בית ספר במקום ואל תסיעו את הילדים כל בוקר, זה לא בטוח.

זבולון אורלב: וגם לילדי כפר דרום, נסעתי במיוחד לשכנע אותם כדי לפתוח בית ספר במקום.

זבולון אורלב: למה להסיע את הילדים?

זבולון אורלב: כי באמת לא בטוח.

זבולון אורלב: כמה שאפשר לחסוך בהסעות תלמידים ביש"ע אני תומך בזה - להקים ביישובים.

זבולון אורלב: אז תחליטו - בטוח או לא בטוח.

זבולון אורלב: קודם כל צריך להבין את הדבר הזה.

זבולון אורלב: מר אילן בהירי, הסתדרות המורים, בבקשה.

אילן בהירי: אני קודם כל רוצה לומר שאנחנו בעד המשך הטיולים, וזה דבר שהוא ברור לחלוטין.

אילן בהירי: אבל אני הגעתי באיחור ושמעתי חלק מהדברים, ואני מתייחס למה שאתה אמרת, זבולון, טוב שיש מישהו היום שמבין את המנהלים, כי המנהלים היום נמצאים במצוקה מאוד קשה.

אילן בהירי: אתה יושב מול הורים, וקל להטיל את זה, רותי, כמו שאת אומרת, על המנהל.

אילן בהירי: המנהלים רוצים לצאת.

אילן בהירי: אגב, אני לא כל כך בטוח שההורים יודעים אם זה ארוך קנה או קצר קנה, תאמין לי.

אילן בהירי: אני לא בטוח שהם יודעים.

אילן בהירי: המנהלים יודעים, ואלה שאחראים, וזאת ההתלבטות שלהם.

אילן בהירי: אבל כשאתה בא היום ואתה רוצה להוציא טיולים ואתה מתוכנן עם טיולים, כל המערכת היתה מתוכננת, ופתאום הם מצביעים ברגליים, ואתה לא יכול לעשות עם זה שום דבר, אתה לא יכול לשבת מול שכבת הורים ולדבר איתם אחד אחד.

אילן בהירי: אתה מוציא חוזר ואתה אומר להם שאתה נמצא כל הזמן בקשר עם חדר בטחון ועם חדר מצב אם קורה משהו.

אילן בהירי: אני לא יודע מה הפתרון ואיך הקמפיין יהיה, אבל אנחנו רוצים להמשיך בטיולים.

אילן בהירי: אגב, המחנות שהם עושים, הקרן הקיימת, אם אתה מכיר את הנושא הזה - באים אליהם ללילה עם נטיעות, אני חושב שזה ערך שווה הרבה מאוד למדינת ישראל.

אילן בהירי: אני פשוט כמנהל בית ספר, בשנה שעברה לא מצאתי מקום שם.

אילן בהירי: השנה אמרתי שזה מה שאנחנו הולכים.

אילן בהירי: אנחנו, מבחינה זאת, עובדים די הדוק עם מינהלת הטיולים.

אילן בהירי: אני אמרתי, כרגע יושבת ישיבה שנמצאת בירושלים, ובעשר היא צריכה להתחיל ויהיו שם נציגים שלנו.

אילן בהירי: אני הזמנתי את רוני נעמן לישיבה של מועצת מנהלי חטיבות הביניים גם.

אילן בהירי: זאת אומרת, שיתוף הפעולה קיים.

אילן בהירי: הבעייה היא פשוט איך מתמודדים מול הורים כשהם אומרים - אני לא רוצה.

אילן בהירי: אתה לא יכול לערוב לו, אתה לא יכול להגיד לו – תשמע, הכל בסדר, אנחנו פועלים וזה בסדר גמור.

אילן בהירי: אבל הקמפיין שלכם צריך באמת לשדר, כמו שאומר היו"ר - בטחון מוחלט, אחרת חבל על הזמן.

אילן בהירי: כי גם מנהל בית ספר, גם ככה הוא חי בחרדה.

אילן בהירי: הוא רוצה לראות את הטיול חזרה חוזר, שהכל בסדר ושלם.

אילן בהירי: היום כשיש איזושהי בעייה, והרי הטפשות מגיעה שלפעמים מתחת לגשר ג'סר אל זרקא וזורקים אבנים, ההורים כבר בלחץ.

אילן בהירי: זה בכלל הטמטום הכי גדול מבחינתי.

אילן בהירי: אבל צריך להוציא את הקמפיין הזה כקמפיין הזה בצורה הזאת, שיהיה כתוב במפורש שמצב הבטחון אינו מדאיג באיזורים האלה, ואיפה שמסוכן הם לא יצאו כרגע.

אילן בהירי: אז אם אתם נערכים לדברים האלה, צריך לעשות את זה כמה שיותר מהר, כי אחרת באמת השנה חולפת.

סלמן אבו רוקון: אני מנהל אגף חינוך והדרכה של הרשות.

סלמן אבו רוקון: יש גופים שהוזמנו ולא הגיעו נציגים, ויש גופים שלא הוזמנו והגיע נציג.

סלמן אבו רוקון: אני שייך לקבוצה השנייה.

סלמן אבו רוקון: רשות הטבע והגנים לא מופיעה ברשימת המוזמנים.

יהודית גידלי: כן מופיעים, למה אתה אומר שלא?

זבולון אורלב: מופיע אצלנו ככה - רשות לשמירת הטבע והגנים הלאומיים, עופר גרינשטיין מנהל חטיבת לינה, וסלמן אבו רוקון מנהל אגף חינוך והדרכה.

זבולון אורלב: מה פירוש שלא הוזמנתם?

זבולון אורלב: לא קיבלתם הזמנה?

זבולון אורלב: איך הודיעו לך?

סלמן אבו רוקון: אני ראיתי את ההזמנה הכתובה ואני לא ראיתי שאנחנו מופיעים בהזמנה כגוף שעוסק בלמידה חוץ כיתתית.

זבולון אורלב: איזו הזמנה?

זבולון אורלב: על מה אתה מדבר?

זבולון אורלב: לא ברור לי.

סלמן אבו רוקון: יש הזמנה לוועדת החינוך של הכנסת להיום.

זבולון אורלב: אין הזמנה, יוצא סדר היום.

זבולון אורלב: בסדר היום אתם לא מופיעים?

סלמן אבו רוקון: סליחה, בסדר היום.

זבולון אורלב: בסדר היום אתה לא צריך להופיע.

זבולון אורלב: אנחנו כותבים בסדר היום את הגופים, כדי להבין את העניין, אבל לא לאלה יוצאות ההזמנות.

זבולון אורלב: בסדר היום פונים לגופים, לכל הגופים שישלחו נציגים.

זבולון אורלב: פנו אליכם אתם הודעתם שאלה ישתתפו.

זבולון אורלב: נסגר העניין?

סלמן אבו רוקון: כן.

סלמן אבו רוקון: רשות הטבע והגנים מפעילה 54 אתרים קולטי מבקרים, שזה בעצם העולם המוחשי של התלמידים.

זבולון אורלב: מושג חדש - אתר קולט מבקרים.

סלמן אבו רוקון: יש לנו כמה מאות שמורות וגנים שאינם פתוחים למבקרים בצורה מסודרת.

סלמן אבו רוקון: אלה פתוחים למטיילים ולמבקרים בצורה מסודרת והם פרוסים משמורת האלמוגים בדרום עד קלעת נומרוד בצפון.

זבולון אורלב: תן לי דוגמא שהיא שמורת טבע שאסור לאנשים להיכנס לשם.

סלמן אבו רוקון: לא שאסור להיכנס, אבל הכניסה היא לא מוסדרת.

זבולון אורלב: ישנם 54 אתרים שבהם הכניסה מוסדרת.

סלמן אבו רוקון: נכון, זה גנים ושמורות טבע.

סלמן אבו רוקון: מבחינת החינוך, אנחנו מפעילים עשרה מרכזי הדרכה בארץ, מאילת בדרום ועד תל חצור בצפון, עשרה מרכזי חינוך והדרכה שעוסקים בעצם בהדרכת מטיילים, בעיקר תלמידים.

סלמן אבו רוקון: אנחנו גם חשנו, כמו כל האחרים כאן, את הירידה במספר המטיילים.

סלמן אבו רוקון: אנחנו התחלנו מיד ליצור קשר ישיר עם מנהלי בתי הספר, עם רכזי הטיולים בבתי הספר.

סלמן אבו רוקון: ביום אחד אני עד לזה שבאתר בציפורי בוטלו 31 הדרכות ביום אחד.

סלמן אבו רוקון: אנחנו התחלנו בקשר ישיר עם המנהלים שבתי הספר שלהם ביטלו את ההדרכות, אז הוא אומר: תשמע, ההורים לא מוכנים.

סלמן אבו רוקון: אנחנו ביצענו מספר פעולות, בעצם אני ניסיתי להגיע למצב למה הורים לא רוצים, ואני דיברתי אישית עם כמה הורים בכמה מקומות שאנשים ביטלו, אז מישהו אומר לי דבר כזה: הבן שלי היה צריך לבקר בנחל המערות בכרמל, אבל אני יודע שבדרך הוא צריך לעבור ליד פרדיס, ופרדיס היה בחדשות.

סלמן אבו רוקון: אז הוא אומר: אני לא רוצה שהוא יסע משם.

סלמן אבו רוקון: ואלה שביטלו בציפורי, אז שאלו אותם: איך מגיעים לציפורי?

סלמן אבו רוקון: אמרו להם: מגיעים דרך נצרת - אה, נצרת, אני לא רוצה שהילד שלי יסע משם.

סלמן אבו רוקון: וכן הלאה וכן הלאה וכן הלאה.

סלמן אבו רוקון: כך שהבעייה הזאת היא בעייתית, היא קשה, אנחנו מתמודדים איתה.

סלמן אבו רוקון: אני אגיע למה הרשות עשתה מיד אחרי שהמצב הזה התעורר.

סלמן אבו רוקון: אנחנו נקטנו במספר פעולות – ראשית, אנחנו הוזלנו את הכניסה לאתרים שלנו, והרשות, עיקר תקציבה הוא מדמי כניסה לאתרים, גם תיירות חוץ וגם תיירות פנים, ומצבנו בשני המקרים הפעם הוא לא טוב.

סלמן אבו רוקון: הוזלנו את דמי הכניסה לאתרים שלנו.

סלמן אבו רוקון: הכפלנו את הכניסה של מלווים, הורים מלווים למטיילים, הכפלנו את זה - כניסה חינם של ההורים, והתחלנו בפעולת הסברה, ונקרא לזה שיווק ישיר, לדבר עם ההורים, לדבר עם מנהלי בתי הספר, ורכזי ההדרכה שלנו התחילו להגיע לבתי ספר לדבר עם המחנכים, עם רכזי הטיולים, יש גם מקרים עם ועדי ההורים.

סלמן אבו רוקון: אלה שלוש הפעולות שנעשו על ידי הרשות כדי לעודד את היציאה לטיולים.

סלמן אבו רוקון: אנחנו חשים מאמצע נובמבר עלייה, יש עלייה.

סלמן אבו רוקון: נכון שהעלייה היא בעיקר למטיילים דרומה, אלה שמגיעים לאתרים שלנו בדרום אבל יש גם בצפון עלייה.

סלמן אבו רוקון: אני חושב שאנחנו כולנו, כל הגופים שקיימים כאן, צריכים לעשות שלא למנוע מהתלמידים מלהגיע לעולם המוחשי שלהם.

סלמן אבו רוקון: האתרים האלה, אם זה גנים או שמורות, או בכלל היציאה לשטח זה העולם המוחשי, אנחנו לא יכולים ללמד רק תאוריה, אז זה התפקיד של כולנו לעשות.

סלמן אבו רוקון: אני חושב שצריכה להיות שותפות עם הסתדרות המורים, אבל גם שכולנו, אנחנו נצליח לשבת, ההורים יהיו יחד איתנו בישיבה עם הורים לדבר איתם על העניין הזה, על החשיבות.

סלמן אבו רוקון: כולנו תמימי דעים שצריכים לדבר עם ההורים, כנראה עיקר הבעייה היא אצל ההורים, צריך לדבר עם ההורים שיבינו שניתן לטייל גם בגליל וגם בכרמל וגם במקומות אחרים בארץ ולא צריך לחשוש.

סלמן אבו רוקון: אני חושב שבמקרה הזה, במאמץ, משרד החינוך צריך להיות שותף, גם אם צריך לסבסד את היציאה לטיולים.

זבולון אורלב: תודה.

זבולון אורלב: נציגי האוצר, אתם לא הייתם בהתחלה, אבל תמונת המצב היא שכנראה חוץ מנושא הבטחון שהוא נושא כמובן חשוב, אבל כמובן יש גם בעיות כספיות, ולרגל המצב שלושת הגופים, שלוש המסגרות שנסמכות על שולחן המשרד, החברה להגנת הטבע, אנ"ה ואיגוד המדרשות, יש פה עוד גורם אחד, הם בעצם בבעיות קשות מאוד.

זבולון אורלב: וכמובן, אני מניח שחלק מקריאת הוועדה יהיה לתגבר את התקציב, אז אם האוצר יכול להתייחס לעניין וגם לנושא הסבסוד הישיר של טיולים, מה עמדתכם בעניין.

זבולון אורלב: מר עמית, בבקשה.

ינון עמית: אני אתייחס לנושא סבסוד ישיר של טיולים בהתחלה, אני אתחיל מהרע לטוב.

ינון עמית: משרד האוצר מתנגד לסבסוד ישיר של טיולים, אנחנו לא חושבים שזו דרך נכונה.

ינון עמית: הטיולים ממומנים באמצעות תשלומי רשות.

ינון עמית: ישנם כאן שני נושאים שמפריעים לנו בסבסוד טיולים לאור המצב הבטחוני.

ינון עמית: ראשית, לתשלומי רשות להורים יש נטייה שכשהם יורדים הם לא עולים.

ינון עמית: מכיר את זה היטב חה"כ אורלב, היות שהוא גם זה שצריך לאשר או להמליץ בהם.

זבולון אורלב: אני מודה באשמה.

ולפיכך, לבוא ולומר: כאן אני נכנס לשאלה השנייה של מצבם של אותם גופים.

ולפיכך, לבוא ולומר: אני מתייחס לאיגוד אכסניות הנוער והחברה להגנת הטבע.

ולפיכך, לבוא ולומר: לגבי שני הגופים האלה, משרד האוצר נענה לקריאתה של הוועדה בעבר ולקריאתה היום, ויתגבר את תקציב הגופים האלה לאור המצב הבטחוני בשנת 2001.

ולפיכך, לבוא ולומר: לגבי איגוד המדרשות, אני אשמח לבדוק את הנושא, והיות שאני בפעם הראשונה שומע פשוט את הנושא הזה מהוועדה, אני אשמח לבדוק את הנושא ולהחזיר תשובה לוועדה.

ולפיכך, לבוא ולומר: אינני יכול לענות כרגע לוועדה בנושא.

זבולון אורלב: מנכ"ל איגוד המדרשות, בבקשה.

יוסף ורדי: אני רק רוצה להגיד שיש לנו שליש מהמדרשות ביש"ע, ויש לנו איסור מאלוף פיקוד לטפל במדרשות האלה, זה בערך שליש מהמדרשות, ובשאר האיזורים, לדעתי, בניגוד למה שאמרו מהאוצר, שבמידה ויהיו סבסודים רציניים אנחנו כן נוכל להגדיל את הטיולים, לפחות לקהל היעד.

זבולון אורלב: הוא לא כפר בזה, הוא רק אמר שהטקטיקה של האוצר זה לא לסבסד את המטייל, אלא לסבסד את המוסד הכולל.

עמית ינון: לא לסבסד, אלא לתמוך בגופים בתנאי שהם מלכ"רים.

זבולון אורלב: הסבסוד יהיה דרך התמיכה במוסד הכולל.

זבולון אורלב: הקציבו לכם אלף שעות הוראה, אז תוכל להעסיק מדריכים בחינם, אז תוכל להוזיל את העלויות שלך מול בתי הספר.

יוסף ורדי: זה מוכח מהפרוייקט של קק"ל, שכן יש היענות, ואני חושב שההיענות יכולה להיות הרבה יותר גדולה במידה - - -

זבולון אורלב: אני, אגב, לצורך הדיון, מוכן להסכים עם האוצר כאן.

זבולון אורלב: אני חושב שלנו לא צריך להיות חשוב באיזו דרך מבצעים, העיקר להגיע לתוצאה הסופית שהטיול יהיה יותר זול.

זבולון אורלב: אם זה נעשה בדרך שהאוצר חושב שהיא יותר מתוקנת, אני לא רואה שחייבים כל דבר, בגלל שהאוצר אומר, אז להגיד הפוך.

זבולון אורלב: לא.

זבולון אורלב: אפשר להסכים גם עם ההגיון הזה של האוצר.

זבולון אורלב: אני לעצמי לא רואה שום הבחנה בין שני הגופים האלה, אלא עוד גוף שבפועל מבצע את הטיולים ומוכר על ידי המשרד, רק שהוא נמצא באגף אחר שהוא אגף שכנראה שאין לו מרפקים כמו מינהל חברה ונוער.

זבולון אורלב: אולי נעביר אתכם למינהל חברה ונוער ויטפלו בכם כמו שמטפלים ביתר הגופים.

זבולון אורלב: אנחנו עכשיו נעבור לטפל בפרוייקט, במסגרת הזאת, של המועצה לשימור מבנים.

זבולון אורלב: אני רואה את זה כחלק מהדיון.

זבולון אורלב: את הסיכומים נקבל על הכל.

זבולון אורלב: מר יוסי פלדמן הוא הממציא של בתי ספר שדה, למי שלא יודע, במדינת ישראל, והוא הקים את בית ספר השדה הראשון בעין גדי.

זבולון אורלב: אני ממליץ בפניכם תמיד לטייל איתו.

זבולון אורלב: בבקשה.

יוסי פלדמן: מאחר שהיום אנחנו עוסקים באתרי ראשית ההתיישבות, התקומה - - -

זבולון אורלב: מה מצב הביקורים אצלכם?

יוסי פלדמן: לא טוב, אבל הרבה יותר טוב.

יוסי פלדמן: מה זאת אומרת?

יוסי פלדמן: התחיל בהתחלה כפי שכולם אמרו, וזו אחת הבעיות הפסיכולוגיות שהתגובה הראשונה לאירועים הביטחוניים זו פאניקה, שבאה מכל הצדדים.

יוסי פלדמן: את זה אפשר לקלוט, וההורים הם אלה שקולטים הכי טוב את הפאניקות.

יוסי פלדמן: אנחנו קיבלנו ביום השני הוראה להציב בכל האתרים שומרים.

יוסי פלדמן: מה יש?

יוסי פלדמן: קרה משהו?

זבולון אורלב: בעתלית גם אתה צריך להציב?

יוסי פלדמן: גם בעתלית, בכל המקומות, וגם ברחובות וגם בכל המקומות מהצפון לדרום.

יוסי פלדמן: זו דוגמא שמערכת הביטחון הייתה צריכה לתפוס יוזמה, וזה גם נכון לטיולים.

יוסי פלדמן: אתן לכם דוגמא, אני בעוונותיי עשיתי עוד כמה דברים.

יוסי פלדמן: כולנו זוכרים, אני מניח שחלק אולי עוד צעיר כאן, את נושא מעלות.

יוסי פלדמן: היה מבצע מעלות באסון מעלות, ומיד הפסיקו לטייל.

יוסי פלדמן: מערכת הביטחון יחד איתנו, ובמקרה זה אני ריכזתי את הנושא הזה, התארגנה ושידרה שאין סכנה במעלות יותר מאשר במקום אחר.

יוסי פלדמן: אז הוקמה היחידה לתיאום טיולים שלצערי, במקרים רבים בולמת טיולים.

יוסי פלדמן: אנחנו צריכים מבחינה זו לשדר, ואתה צודק מאוד בהנחה שלך, אנחנו צריכים לשדר שיש בטחון בטיולים ומי שהולך לטיולים לא הולך למלחמה.

יוסי פלדמן: את הדברים האלה אני מוכרח לציין שכאשר הפגישה כאן - ואתה כבר ציינת את מי שחסר בפגישה, זו חולשתנו, אין מה לעשות.

יוסי פלדמן: אנחנו לא ידענו להעלות את הנושא הזה בצורה נכונה וזו לא בעייה של סבסוד, זו בעייה לראות את הדברים אחרת.

יוסי פלדמן: כאשר קרה הדבר שצמצמו את הטיולים, עשינו כינוס של כל הרכזים.

יוסי פלדמן: יש לנו כמאה אתרים פזורים בכל הארץ, ושידרנו דבר אחר לגמרי - מי שמשדר שהוא במצב קשה, לכל היותר מרחמים עליו.

יוסי פלדמן: אנחנו מוכרחים לבוא עם רעיונות ותוכניות ולפרוץ עם דברים שהם אחרים קצת.

יוסי פלדמן: ולכן אנחנו שידרנו - בואו לאתרי ראשונים לחוויה לימודית.

יוסי פלדמן: במקום לבוא ולהגיד - אנחנו מתכבדים, בואו אנחנו נבוא ונעלה רעיונות שאנחנו מוסיפים, אנחנו נותנים ערך לדברים, נותנים חשיבות, ועל ידי כך אנחנו ניצור עניין רב יותר לבוא אלינו.

יוסי פלדמן: לא בזה שאנחנו נבוא ונגיד שזה לא בסדר פה ולא בסדר שם.

יוסי פלדמן: אנחנו באנו ולקחנו את המוטיב שהנושאים שלנו עוסקים בציונות, ולצערנו, הנושא הזה היום בתחושת התלמידים לא מספיק חזק.

יוסי פלדמן: אני חושב שהאתרים שלנו יכולים לתת מענה לביטחון, לזיקה, לתחושה של הביטחון של התלמיד עצמו.

יוסי פלדמן: ואני חושב שבזה אנחנו עושים שירות למדינה כולה, כי היום אנחנו יודעים איך מדברים בימי שישי סביב הנושאים שאנחנו לא מתביישים בהם והם ציוניים.

יוסי פלדמן: לכן, אנחנו יוצאים היום בקמפיין, מילה שהיא קצת שחוקה, אבל אנחנו יוצאים בצורה אחרת.

יוסי פלדמן: אנחנו לא אומרים שבגלל הביטחון.

יוסי פלדמן: אנחנו אומרים שבגלל המצב צריך לתת חיזוק לתלמידים.

יוסי פלדמן: בגלל המצב צריך לתת חיזוק אחר, לצאת להכיר את הארץ ואת תולדות ההתיישבות שבה.

יוסי פלדמן: אני מקווה שכתוצאה מהפעולה הזו, לא רק ייטיב עם החודשים הבאים, אלא שאנחנו נעלה מדרגה בהתייחסות שלנו לאתרים עצמם.

זבולון אורלב: מה התוכנית?

יוסי פלדמן: רק עוד דבר - אנחנו מעריכים מאוד את הנושא הממסדי.

יוסי פלדמן: אנחנו מעריכים מאוד, וכאן, אולי בסיוע של הוועדה, קיבלנו את ברכת מנכ"לית משרד החינוך ושר המדע, התרבות והספורט, שאנחנו כפופים אליו.

יוסי פלדמן: הם מוכנים לתמוך בנושא.

יוסי פלדמן: אבל זה לא מספיק בנייר.

יוסי פלדמן: זה חייב להיות במערכת של התייחסויות ממסדיות ולתמוך בזה ולהבין שהנושא הוא חשוב, הוא לא ברכה, הוא עשייה.

יוסי פלדמן: דבר ראשון, אין מה לעשות, ההורים מפחדים.

יוסי פלדמן: אז לעבוד בשיטה של המחוזות, להפעיל את התוכנית לא במסגרת של נסיעה לטיולים עם לינות ולא ביקור של שעתיים באתר או שעה באתר, אלא לבוא ליום לימודים וחוויה באתר ולעשות את זה באמצעות המחוזות של משרד החינוך.

יוסי פלדמן: זה יצליח אם באמת המערכת תהיה משוכנעת ואם נעבוד נכון ואם לכל מחוז ניקח את המנהלים, ויש מנהלים טובים, שאם אותם לוקחים שהם יובילו מהלך, אני בטוח שזה יכול להדביק.

יוסי פלדמן: כאן השאלה העיקרית היא להתארגן ושהממסד יתמוך בעבודה היום יומית, לא בברכה רק, וכמובן דרושים לזה גם אמצעים.

יוסי פלדמן: וכאן אני רוצה לומר שאני מקבל בהחלט את עמדת האוצר - לא תמיכה בתלמיד, ואין כאן בעייה של כסף, אלא תמיכה במערכת שצריכה לבנות את זה שהתלמיד יצא, כמו הכנת תוכניות סיוע יותר מאסיבי, בגלל שאנחנו צריכים מיד להתארגן בתוכניות לימודיות ברמות שונות, שיבואו לאתרים, לא לשעתיים אלא ליום.

יוסי פלדמן: אנחנו צריכים לבנות את יחסי הציבור, את כל מה שצריך לזה.

יוסי פלדמן: זה הופך את זה לא לסכומים שבשמים.

יוסי פלדמן: ניתן להגיע לתוכנית יפה מאוד שהיא יכולה להשליך, אני מקווה ככה ואולי אני נאיבי קצת אבל אני מהמר לא רק על התלמידים, גם על ההורים.

יוסי פלדמן: וההורים היום זקוקים לחיזוק ציוני לא פחות מהתלמידים.

יוסי פלדמן: יש לזה אולי מעגל.

יוסי פלדמן: אז אם יקבלו את ההצעה שלנו - - -

נח שלו: עוד לא אמרת מהי התוכנית.

זבולון אורלב: למה אחד כמו נח שלו עד רגע זה לא יודע מה התוכנית?

יוסי פלדמן: הוא לא רק יודע, הוא שותף לה.

נח שלו: ניסיתי לעזור לו, כי שאלת ולא נענית.

יוסי פלדמן: אני רוצה לומר שהמנכ"לית מינתה ועדה לטיפול בהצעתנו שנח מרכז אותה, והוועדה הזו כבר הכינה את התוכנית והנייר מוגש לכם כאן בפרטים, לכן אני לא עמדתי כל כך על פרטים, אבל הרעיון העיקרי הוא שהטיולים יערכו במחוזות בפריפריה הקרובה, ויהיו ליום לימודים וחוויה באתרים ויתארגנו ציבורית-הסברתית לנושא.

יוסי פלדמן: אני רוצה להגיד כאן עוד דבר - מספר גורמים עושים כעת קמפיינים של הסבר.

יוסי פלדמן: לצערי, עוד פעם, אנחנו די בשוליים.

יוסי פלדמן: למשל, משרד התיירות משקיע ארבעה מיליון שקל בקמפיין לתיירות, אני לא אומר שלא צריך לעשות את זה, אבל התיירות הערכית, לא התיירות לבילוי - וכאן אנחנו מאבדים את העניין שלנו, כי הבעייה שלנו היא לא שיבואו אלינו.

זבולון אורלב: אתם צריכים להיות חלק מהקמפיין.

יוסי פלדמן: נכון.

יוסי פלדמן: לדעתי יש לנו הרבה מה לתרום בנושא הזה, ואני רוצה להגיד - - -

זבולון אורלב: יש לך ויכוח עם עומרי.

זבולון אורלב: עומרי יגיד שהקמפיין צריך להיות מכוון, הדגש הוא לא צריך להיות על הטיול השנתי הגדול של השלושה וארבעה ימים וכדומה.

עומרי הרמן: הקמפיין הוא – "צאו".

עומרי הרמן: קודם כל תצאו.

עומרי הרמן: צאו מבית הספר.

זבולון אורלב: אתה אומר - תשמע, עזוב, אל תצאו עכשיו לשלושה ארבעה ימים, תצאו ליום שלם, בואו לעתלית, תעבירו את בית הספר יום אחד לעתלית.

יוסי פלדמן: חדרי הכיתות אתה יודע איפה ?

יוסי פלדמן: ברכבת.

יוסי פלדמן: אבל אין לי ויכוח עם עומרי, כי אני תומך בעומרי.

יוסי פלדמן: לעומרי יותר קשה מאשר לנו, אני מודה בזה.

יוסי פלדמן: אני תומך בפעולתו של עומרי, כי היא חשובה אבל היא חייבת חריש יותר עמוק מאשר שלנו, והיא לא פשוטה.

יוסי פלדמן: ומוכרחים לקחת מנהיגות בעניין הזה וצריך יחסי ציבור.

יוסי פלדמן: אנחנו, סליחה על הביקורת שלנו, אני לגבי עצמי, אנחנו לא עובדים מספיק - - -

זבולון אורלב: לא צריך שום יחסי ציבור.

זבולון אורלב: תשדיר שירות כל ערב לפי סעיף 47 לחוק רשות השידור.

זבולון אורלב: לפי אותו סעיף יום אחד מופיע הרמטכ"ל, יום שני, אני אמרתי - אני אקח את כל האישים הביטחוניים שיופיעו - חבר'ה, אתם הגזמתם שלושה חודשים, הורים יקרים, מורים, תצאו, אני אומר לכם - זה בטוח.

זבולון אורלב: כל פעם לדבר מאתר אחר.

זבולון אורלב: תבדוק את בתי הספר בכוכב יאיר ובמכבים מה קורה שם עם הטיולים.

זבולון אורלב: יוצאים שם לטיולים?

יוסי פלדמן: אני בהחלט חושב שאם ממה שאתה אומר יצא מזה, אז כבר הרווחנו משהו.

יוסי פלדמן: אנחנו לא הצלחנו, לא בתשדירי שירות ולא בדברים אחרים.

יוסי פלדמן: אם אתה יכול לפרוץ את ה - - -

זבולון אורלב: יכול להיות שזה לא יצליח, כי רציתי להגיד ששר החינוך צריך לטפל בזה, אבל - - -

יוסי פלדמן: בכל אופן, אני רוצה להציע לקבל את ברכת הוועדה, אבל יותר מזה - למצוא את הדרך שהיא לא גדולה, לא במיליארדים ולא באלפי מיליונים, למצוא את הדרך להרים את הנושא החדש הזה שאנחנו דנים בו.

זבולון אורלב: הוא לא יתן לך תשובה כרגע במקום, אני מכיר את העניין.

זבולון אורלב: הוא שומע.

זבולון אורלב: אם מותר לי לומר בשמו, זה יבדק.

זבולון אורלב: אנחנו גם מדליפים לך שאתמול היתה לנו פגישה עם יושבי הראש שלו - שלמה הלל ועדנה סולודר עם אלי גולדשמיט, יו"ר ועדת הכספים, סיכמנו שם שאנחנו פונים לשר האוצר בעניין הזה.

זבולון אורלב: אז אנחנו אומרים גם פה שזה יבוא מלמעלה למטה.

זבולון אורלב: כששמעתי את התוכנית, אני מאוד נדלקתי עליה, כי אני חושב שהואיל ויש כרגע חסמים גם של הורים וגם של מורים, אני כל הזמן אומר את זה, וגם של המנהלים, הוא צודק - קשה יהיה לשחרר את הפקק בבת אחת, אתה צריך להתחיל להניע ולמצוא איזשהו מומנטום.

זבולון אורלב: לגבי היציאות החד-יומיות, אם בית ספר בנס ציונה יצא ליום בעתלית, אז הוא כבר יצא, אז אחרי זה קל יותר להחליט אם גם לצאת לטיול של שלושה ימים.

זבולון אורלב: לכן יש לזה יתרון גדול, ופה יחסית בכסף קטן לדעתי אפשר להניע מערכת של עשרות עשרות מיליונים שלא יצטרכו לסבסד אותה.

זבולון אורלב: זו נראית לי נקודה נכונה לפתוח בה.

יוסי פלדמן: רציתי רק לציין עוד דבר נוסף, כדי שיבינו - האתרים הם אתרים שאנחנו, המועצה לשימור אתרים, משמשים להם כגג, וזה אולי שונה קצת מגורמים שונים שיושבים כאן.

יוסי פלדמן: אנחנו רואים בהחלט את התפקיד שלנו לכלל האתרים.

יוסי פלדמן: אני רוצה רק להעיר לסיום - שהפעולה שלנו היא פעולת גג.

יוסי פלדמן: אנחנו מערבים חלק מהאתרים, כחמישה-שישה אתרים אנחנו מפעילים.

יוסי פלדמן: היתר, חלק משרד הביטחון וחלק קרן קיימת וחלק האחרים.

יוסי פלדמן: הדבר החשוב לציין הוא שאנחנו מהווים את הגג לכל האתרים, ואנחנו מקווים שכולם, בייחוד אלה שיש להם התייחסות - ברור לי שמשרד החינוך בתוך העניין, ברור לי שמשרד המדע והתרבות בתוך העניין.

יוסי פלדמן: קרן קיימת, אני מניח שאנחנו רק התחלנו, שיהיו בין מובילי העניין.

יוסי פלדמן: ומה שאני רוצה להגיד - שכאן יש באמת הרמה של נושא ברמה לאומית כללית ולא גורם זה או אחר.

יוסי פלדמן: ולכן אני אודה מאוד להתייחסותך ולהתייחסות הוועדה, ואני מקווה שזה יזרע תוצאות.

זבולון אורלב: נח, מה אומר משרד החינוך?

נח שלו: משרד החינוך מברך.

נח שלו: הרעיון להביא את כל צוות המורים המקצועיים הרלוונטיים לאתר הוא רעיון נכון.

נח שלו: אנחנו מאוד מאמינים בו, מפני שאנחנו רואים בו אולי איזושהי תחילתה של דרך שהאפקט החינוכי שבה יהיה מבורך.

נח שלו: במתכונת הזאת ניתן יהיה לשלב לא רק את המדריך ולא רק את המורה להיסטוריה, אלא קבוצה של מורים שבשיתוף פעולה יוכלו להתייחס לתוכן שקשור בתולדות המפעל הציוני, להוויה של המדינה שלנו, ולעשות את זה בצורה מאוד מאוד חווייתית.

נח שלו: כמובן שגם כדי להתחיל ולקדם את זה צריך לנקוט כאן גם באמצעים ארגוניים.

נח שלו: וכאן, מתוך זה שאנחנו מאוד מאמינים בכיוון הזה אנחנו החלטנו שנשקיע מאמצים מיוחדים על מנת לסייע.

נח שלו: זה אחרי שזה כבר זכה לברכת המנהלת הכללית.

זבולון אורלב: איפה כרגע המעצור לביצוע התוכנית?

נח שלו: אני לא חושב שכרגע יש מעצור.

נח שלו: אנחנו העברנו את ההמלצה שלנו למנהלת הכללית רק אתמול, וזה אחרי שאת הרעיון הכללי היא קיבלה כבר לפני מספר ימים.

זבולון אורלב: דרור גרינבלום הוא מנהל המחלקה לארץ, מורשת וחברת המתנ"ס.

זבולון אורלב: דרור, בבקשה.

דרור גרינבלום: זה עניין מבורך.

דרור גרינבלום: אולי פיספסתי כמה דברים בגלל שאיחרתי, ואני מתנצל, אבל לדעתי אסור שזה יקבל תדמית, או שזה יקבל בשיווק שלו שזה בא במקום הטיולים שצריכים לצאת ליומיים, לשלושה ולארבעה.

דרור גרינבלום: אנחנו מדברים פה על מערכת שקורסת.

דרור גרינבלום: גם אין שום סיבה בעולם מבחינה בטחונית ובטיחותית - - -

זבולון אורלב: קורסת?

זבולון אורלב: מה קורס?

דרור גרינבלום: מבחינת יציאה לטיולים, מבחינת לינות, כל המהלך הזה הוא מהלך מאוד בעייתי ומאוד קשה.

דרור גרינבלום: קודם כל יש לי הנתונים שלי שבמקומות שבהם אנחנו מוציאים טיולים יש עצירה של טיולים.

דרור גרינבלום: אנחנו פועלים בערך ב-35 מקומות, יש עצירה של טיולים שנתיים ולא יוצאים.

דרור גרינבלום: אין לי נתונים שהם נתונים של - - -

זבולון אורלב: מה זה עצירה?

זבולון אורלב: עצירה מוחלטת?

זבולון אורלב: עצירה של 80%?

דרור גרינבלום: עצירה חלקית.

דרור גרינבלום: בוא נגיד - אני מעריך את זה משהו כמו 70% שיוצאים לטיולים יומיים ולא יוצאים לטיולים שנתיים.

זבולון אורלב: 70% עצרו את הטיולים השנתיים?

דרור גרינבלום: כן, כרגע, נכון לרגע זה.

דרור גרינבלום: אני חושב שזה לאט לאט יחזיר את עצמו, אבל אני לא יודע איך עושים את זה, צריך להחזיר את המערכת לזה שלאנשים הראש יחזור לזה שאפשר לצאת ליומיים ולשלושה.

זבולון אורלב: מה צריכים לעשות כדי להחזיר את הראש?

דרור גרינבלום: אז אני אומר לך - זה אמנם חנוכה וזו לא מערכת הלימודים יום יום, אבל אנחנו עם הקק"ל עושים עכשיו בחנוכה מבצע מאוד גדול, אנחנו מורידים 600 בני נוער לשלושה ימים לטיול.

דרור גרינבלום: מדובר פה – 50% מהחבר'ה האלה זה יישובי יש"ע.

דרור גרינבלום: נעזוב רגע את יישובי יש"ע.

דרור גרינבלום: אני רוצה להגיד שאנחנו מצליחים להוציא לשלושה ימים החוצה ילדים מגבעת אולגה, מאור עקיבא ומאופקים ומיקנעם עם מאמצים מאוד קשים, אבל עדיין זה הולך.

דרור גרינבלום: אז יוצאת קבוצה של 15 ויוצאת קבוצה של 20 מכל מיני יישובים.

זבולון אורלב: אתה לא עונה לי אבל על השאלה העיקרית - מה לפי דעתך, לפי מיטב הכרתך המקצועית, צריך לעשות כדי לשנות את המגמה?

דרור גרינבלום: דבר מאוד פשוט, להגיד לאנשים - צאו לטייל.

דרור גרינבלום: אתה דיברת על זה שהרמטכ"ל יופיע ויגיד - חבר'ה, המצב בטוח.

דרור גרינבלום: אני לא בטוח שהוא יסכים לעשות את זה.

דרור גרינבלום: אבל המסר של המערכת צריך להיות שאין שום סיבה בעולם - - -

זבולון אורלב: ראיתי שיצאתם בפרסומת ש"בחנוכה יורדים לדרום הבטוח".

זבולון אורלב: אתה בעצם אומר - בחנוכה אל תעלו לצפון הלא בטוח.

דרור גרינבלום: אז קודם כל אני רוצה להגיד לגבי הקמפיין הזה שהסעיר פה משום מה כמה אנשים, שהחברה למתנ"סים התעוררו, לקחו 12-13 מתנ"סים בדרום ויצאו לקהל היעד שלנו ואמרו להם - בואו נטייל.

זבולון אורלב: הקמפיין שלכם רץ בכל הארץ.

דרור גרינבלום: הלוואי, אם היתה לו תפוצה כמו של "ידיעות אחרונות", אם זה המצב, אז בסדר.

נח שלו: זה מסר מאוד בעייתי.

דרור גרינבלום: אני מקבל את זה.

זבולון אורלב: למה שלא תגיד - מודה ועוזב ירוחם?

זבולון אורלב: למה שלא תגיד - תשמע, טעינו, אתם צודקים.

דרור גרינבלום: קודם כל, זה מה שרציתי להגיד בהמשך.

זבולון אורלב: אם היית פותח בזה היית חוסך את כל הדברים.

דרור גרינבלום: לא, אבל מצד שני, אני גם לא רואה סיבה - הלא כל מה שאנחנו רוצים לעשות זה לעודד אנשים לצאת.

זבולון אורלב: אז תגיד - בירושלים לא בטוח, בגליל לא בטוח.

דרור גרינבלום: באותו עיתון של החברה למתנ"סים אמרו את זה להורים.

דרור גרינבלום: תהפוך דף ותראה שיש קמפיין של החברה למתנ"סים לעלות לירושלים.

דרור גרינבלום: זה קיים, עומרי?

דרור גרינבלום: ראית את זה?

עומרי הרמן: הקמפיין הזה מתאים, הייתי רק מוריד את המילה "בטוח".

עומרי הרמן: זה יוצר מצב שכל השאר לא בטוח.

דרור גרינבלום: קיבלתי.

דרור גרינבלום: אני מתחייב לעשות מאמץ שבעיתון הבא יהיה אותו דבר - עולים לצפון הבטוח.

זבולון אורלב: אני לא מייעץ לך לעשות את זה כי אז אתה משדר שיש חלקים אחרים.

זבולון אורלב: גם בקטע שלא היית אנחנו דיברנו על המסרים, החמרת הוראות הביטחון של הטיולים, מה המסר?

דרור גרינבלום: אבל אני רוצה להגיד משהו ברשותכם - יש מסר אחר.

דרור גרינבלום: הכוונה הזאת היא מה שנקרא - לעם ישראל.

דרור גרינבלום: בדיוק לאותם הורים הסטריים שאנחנו מכירים אותם יום יום שעה שעה עם הטלפון.

דרור גרינבלום: אנחנו באים ואומרים להם - בואו צאו לטייל.

דרור גרינבלום: ה"בטוח" אולי יכול היה להימחק, אפשר היה להוריד אותו.

דרור גרינבלום: תגידו יישר כח על זה שהמבצע מתקיים.

זבולון אורלב: לא ענית על השאלה העיקרית - מה צריך לעשות?

דרור גרינבלום: אני יכול להגיד מה אנחנו עושים.

זבולון אורלב: לא, לא, מה צריך לעשות?

דרור גרינבלום: להעביר מסר - אפשר לטייל, המערכת צריכה לטייל.

דרור גרינבלום: איך עושים את זה אני לא יודע.

דרור גרינבלום: אם אתה שואל אותי, אנחנו בעניין הזה קטנים.

דרור גרינבלום: דיברו פה על מנהיגות, שמישהו ממערכת החינוך שיקח מנהיגות ויגיד שאין שום סיבה לא לצאת לטיולים שנתיים.

זבולון אורלב: למה אין סיבה?

זבולון אורלב: בגליל לא בטוח ובדרום לא בטוח.

זבולון אורלב: למה אין שום סיבה?

זבולון אורלב: עובדה - המערכת מוציאה, אותה מערכת שאתה רוצה, אומרת - נשק ארוך קנה, 50 מלווים, שמירה על האתר.

זבולון אורלב: שמעת אותו, הם נדרשו להציב שומרים עכשיו ברחובות.

דרור גרינבלום: זה בעייתי.

דרור גרינבלום: אני מסכים עם זה שזה בעייתי.

זבולון אורלב: אתם גם נדרשתם להגביר את הבטחון?

זבולון אורלב: לא?

עומרי הרמן: לא תגבור באכסניות ודברים כאלה.

זבולון אורלב: וברשות?

קריאה: לא.

דרור גרינבלום: אבל יוסי, אני רוצה להגיד לך - בסיבוב הזה של המצב הביטחוני הקשה יחסית, שוב - אני הולך על חנוכה, הדרישות של תיאום הטיולים לא חרגו ממה שקורה ביום יום ועל זה אני מברך.

נח שלו: לא נכון.

נח שלו: זה לא נכון מה שאתה אומר.

נח שלו: יש הוראות חדשות.

נח שלו: ההוראות האלה רשומות שחור על גבי לבן.

נח שלו: יש החמרה של משטרת ישראל.

נח שלו: ועל פי ההחמרה הזאת, הלשכות מבקשות להגביר את כמות נושאי הנשק והמאבטחים, זו עובדה.

דרור גרינבלום: זו לפחות הכפלה.

נח שלו: לא הכפלה, אבל זו בהחלט הגברה.

יוסי פלדמן: אני דבר ראשון נתתי הוראה שלא מגבירים, אמרתי שאני לוקח את האחריות.

יוסי פלדמן: דבר שני, בדקתי מי נתן את ההוראה.

יוסי פלדמן: מתברר שההוראה הזו יצאה בהתחלה ש"ראוי", אחרי כן זה היה "רצוי", ואחרי כן זה היה "הכרח.

זבולון אורלב: אתה מזכיר לי את הסיפור המפורסם שיום אחד הרמטכ"ל מבקר בבסיס שריון ורואה את כל החבר'ה יושבים בתוך הטנקים.

זבולון אורלב: הוא שואל - מה פתאום אתם יושבים בתוך הטנקים ?

זבולון אורלב: אז הם אומרים לו - הרמטכ"ל לא יודע?

זבולון אורלב: יש כוננות מיידית.

זבולון אורלב: הוא אומר - סליחה?

זבולון אורלב: הוא אומר לרל"ש - תשמע, תברר מה העניין.

זבולון אורלב: אז מתברר שבדיון מטכ"ל החליטו שלאור התראות תהיה התראה - כוננות של חודש ימים.

זבולון אורלב: אבל ראש אגף מבצעים שהוריד את זה לפיקודים הוא כבר הוריד את זה שהכוננות היא כוננות של שבועיים.

זבולון אורלב: אלוף הפיקוד לא לקח צ'אנסים הוא הוריד אג"ם שלו שהכוננות היא של שבוע.

זבולון אורלב: הקמב"צ לא לקח שום סיכונים והוריד את זה לקציני אגף של חמישה ימים.

זבולון אורלב: בקיצור, עד שזה הגיע לחייל, הוא... מר צפריר, בבקשה.

שמעון צפריר: אני ממשרד התרבות.

שמעון צפריר: אני ממונה על התרבות בקהילה.

שמעון צפריר: אני הרפרנט של יוסי בכל הנושא של שימור אתרים.

שמעון צפריר: הייתי מציע וממליץ, בהמשך למה שהוצג כאן על ידי יוסי, היות שמציעים מיידית, שמשרד החינוך יכריז בשנת 2001 כנושא השנה את הפרוייקט הזה שיוסי הציע, ואז אנחנו נוכל להיות יותר מעשיים.

זבולון אורלב: אני לא יכול להשתתף, כי אני הצעתי למשרד החינוך פרוייקט אחר.

זבולון אורלב: אתה יודע מתי התחילה העלייה הראשונה?

זבולון אורלב: בשנת 2000, שנת הלימודים הבאה - תשס"ב יהיו 120 שנה לעלייה.

זבולון אורלב: הצעתי לראש הממשלה שזה יהיה הנושא המרכז של מערכת החינוך, סביב כל נושא העלייה.

זבולון אורלב: 120 שנה לעלייה.

יצחק מופסיק: זה גם מאה שנה לקק"ל.

זבולון אורלב: אני מציע שנתחיל לסכם.

זבולון אורלב: נח, תצרף את יעל למטה הקמפיין, יש לה סיסמא – "גם אני הורה מטייל ברחבי ישראל".

יעל פרמן: צריך לקחת הורים לקמפיין, להראות אותם.

יעל פרמן: אני חושב שזה יכול לדבר כהורה אל הורה.

זבולון אורלב: אני רוצה לסכם את הישיבה.

זבולון אורלב: הסיכום הוא שמותר לכם, תוך כדי דברי הסיכום, להרים אצבע וכמובן להעיר הערות.

זבולון אורלב: הסעיף הראשון צריך להתייחס לערך הטיול, כלומר, שהוועדה צריכה לומר משהו על נושא הטיול, על משקלו של הטיול.

זבולון אורלב: כלומר, שוועדת החינוך והתרבות חוזרת וקובעת כי לטיול במערכת החינוך יש ערך חינוכי משמעותי ביותר.

זבולון אורלב: ערך חינוכי, ערכי, לימודי ושורשי משמעותי ביותר.

זבולון אורלב: צמצום ניכר ביותר בהיקף הטיולים נוכח המצב הביטחוני, הוא פגיעה מהותית בערכים חינוכיים של הלימודים במערכת החינוך.

זבולון אורלב: הוועדה קובעת כי על פי הנתונים שהוצגו בפניה קיים צמצום משמעותי ביותר של טיולי בתי הספר בכל רחבי הארץ.

זבולון אורלב: יחד עם זאת, מציינת הוועדה שלאחרונה ניכרת עלייה מסויימת בהיקף הטיולים.

זבולון אורלב: הוועדה סבורה כי עיקר הבעייה בצמצום הטיולים היא תחושת חוסר הביטחון בקרב הורים, מורים ומנהלים.

יעל פרמן: אתה מאשים את ההורים.

יעל פרמן: אתה צריך להגיד שהוועדה רואה צורך לשכנע את ההורים, משהו כזה.

זבולון אורלב: לא.

זבולון אורלב: לא.

זבולון אורלב: לא.

נח שלו: זה ניתוח הנסיבות.

זבולון אורלב: לעצמי כתבתי שמערכת הביטחון משדרת חוסר בטחון.

זבולון אורלב: אני לא בטוח שיש יסוד לתחושה הזאת, אבל אני לא איש בטחון.

זבולון אורלב: בהוראות המשטרה בדבר ההחמרה באמצעי הביטחון לטיולים יש גם תרומה מסויימת לתחושה זו.

זבולון אורלב: לכן ממליצה הוועדה שמשרד החינוך וכל יתר הצדדים ישקלו כיצד להתמודד עם סוגיה זו, וממליצה לקיים בדיקה מקצועית ולענות על הבעייה.

זבולון אורלב: הוועדה רשמה בפניה את מבצע ההסברה ואת מבצע הקק"ל, החברה להגנת הטבע, הרשות לשמירת הטבע והגנים הלאומיים.

נח שלו: יחד עם הגופים המפוקחים.

זבולון אורלב: וכן חברת המתנ"סים וגופים נוספים.

זבולון אורלב: הוועדה רשמה בפניה את מבצע ההסברה של משרד החינוך בשיתוף עם - וכן את מבצע הקק"ל המכוון לעידוד יציאת תלמידי יש"ע וגילה, וכן את מבצעי הגופים להציע חבילות טיולים בהנחה של עד 50%, ומברכת על כך.

זבולון אורלב: אני מבטא קרדיטים לאנשים המדוייקים ואני לא חוסך ממי שמגיע.

זבולון אורלב: מי מממן את מבצע יש"ע?

רותי רגב: קק"ל.

זבולון אורלב: אז קק"ל.

דרור גרינבלום: 400 חבר'ה מיש"ע שאנחנו - - -

זבולון אורלב: תגיע לעשרת אלפים, נברך אותך.

זבולון אורלב: יש לך מוטיבציה עכשיו.

נח שלו: במשפט הקודם לגבי חבילות הטיולים שציינת שהם מוזלים צריך להוסיף - "בכל איזורי הארץ", מפני שלכך זה מכוון.

יהודית גידלי: אני קוראת מהתחלה - הוועדה רשמה בפניה את מבצע ההסברה של משרד החינוך ויתר הגופים וכן את מבצע הקק"ל המכוון לעידוד ילדי יש"ע וגילה, וכן את מבצעי הגופים, להציע חבילות טיולים בכל רחבי הארץ בהנחה של 50% ומברכת על כל יוזמה.

יעל פרמן: אני הייתי מוחקת את "חבילות".

יעל פרמן: לחבילות יש קונוטציה - חוץ לארץ, חבילת טיול.

יעל פרמן: אין בזה ערך חינוכי.

קריאה: אני לא מבין למי מיועדים הטיולים.

קריאה: למי מבצעי הטיולים?

קריאה: לכל עם ישראל?

ורד: ממה שאני התרשמתי, ממה שהבנתי בכמה דקות שאנחנו יושבים כאן, שהבעייה היא בעצם, אולי טעיתי, לא כספית, הבעייה היא ביטחונית.

ורד: כמו שאתם אומרים - חבילות טיול, 50% הנחה, יש לי תחושה שבעצם הכסף זו לא הבעייה.

זבולון אורלב: אני חושב שאת טועה.

זבולון אורלב: הבעייה היא גם כסף.

זבולון אורלב: כלומר, הואיל והוראות הביטחון כרגע מעלות את העלויות, אז קודם כל זה יגדיל חזרה את העלויות.

זבולון אורלב: שנית, יש בהחלט גם משמעויות, אנשים כן לוקחים שיקול כספי ואומרים - תשמע, למה לדחות?

זבולון אורלב: אם עכשיו אנחנו יכולים לעשות את זה יותר בזול - בוא נבדוק עוד פעם, אולי בכל זאת אין בעיית בטחון.

זבולון אורלב: כסף נותן מוטיבציה.

זבולון אורלב: הנחה בטיול יכולה בהחלט לעודד מוטיבציה בקרב הורים ומורים, שלפחות יעשו בדיקה חוזרת, אולי סתם יש שמועות.

זבולון אורלב: לכן, הדבר הראשון שייחסנו זה נושא הביטחון ורק אחרי כן הנושא הכספי.

זבולון אורלב: הדבר החמישי הוא שהוועדה רשמה בפניה כי אגף התקציבים באוצר נענה לפנייתה ויתגבר בשנת התקציב 2001 את תקציבי חל"ט ואנ"ה, וכן תערך בדיקה לגבי תקציב המדרשות, וכל זאת לאור הצורך לסייע לגופים אלה במשבר הכספי אליו נקלעו עקב צמצום טיולים.

סלמן אבו רוקון: רק לגבי שני הגופים האלה?

זבולון אורלב: מאגף התקציבים היה פה הרפרנט של משרד החינוך.

זבולון אורלב: הואיל ואתה לא מתוקצב על ידי משרד החינוך, אז יש לנו בעייה.

זבולון אורלב: אתה מתוקצב על ידי משרד הפנים?

זבולון אורלב: מי מתקצב אתכם?

סלמן אבו רוקון: איכות הסביבה.

זבולון אורלב: אז אין לנו כאן נציגים שלהם.

סלמן אבו רוקון: אבל זה ישירות לאוצר.

זבולון אורלב: לכן אמרתי, אגף התקציבים לא מוכרח להודיע - פתחתי ואמרתי שהוועדה רשמה בפניה את ההודעה שלהם.

זבולון אורלב: אין עם מי לדבר, צריך לפנות לרפרנט שלכם.

זבולון אורלב: הדבר הבא הוא שהוועדה סבורה כי התוכנית "להיות ציוני" של המועצה לשימור מבנים ואתרי התיישבות ראויה להיות תוכנית מובילה, ולכן פונה הוועדה למשרד החינוך כדי להביא בהקדם לביצוע התוכנית.

זבולון אורלב: יו"ר הוועדה מדווח כי הוא, יחד עם יו"ר ועדת כספים, אמורים להיפגש עם שר האוצר כדי לסייע בהשגת תקציב למבצע זה.

זבולון אורלב: הוועדה מגנה את משרד הביטחון והמשרד לביטחון פנים כי לא מצאו לנכון להשתתף בדיון זה, אף שהבעיה המרכזית בסוגיה זו, היא חוסר מעש של משרדים אלה בהתמודדות עם תחושת חוסר הביטחון של הורים, מורים ומנהלים.

זבולון אורלב: נח, האם לכם יש ניתוחים חודשיים מה קורה במצב הטיולים אצל כל הגופים?

נח שלו: כן.

זבולון אורלב: לפני החלטה אני שואל - האם אפשר לקבל דיווח חודשי מה קורה?

נח שלו: כן, אפשר מחדר המצב לקבל דיווחים לגבי כמות התיאומים.

זבולון אורלב: בוא נאמר ככה, אנחנו רוצים להכניס סעיף מעקב ולכלול בקשה שתדווחו לנו אחת לחודש מה המצב - באחוזים, במספרים, תבחרו אתם, אני לא קובע, כדי שנדע האם יש צורך שוב להזעיק פה מוסדות שמים וארץ, כי עד עכשיו אנחנו חיים כל הזמן משמועות.

יוסי פלדמן: אפשר להוציא מעקב יומי.

זבולון אורלב: לא, אני לא מסוגל.

זבולון אורלב: זה יגרום לי שאני לא יהיה יו"ר ועדת חינוך אלא יו"ר ועדת טיולים.

יוסי פלדמן: אבל יש גורם שזה תפקידו.

זבולון אורלב: תעבירו ליוסי את המעקב היסודי .

זבולון אורלב: אני צריך לדעת אחת לחודש, או אם יש שינויים דרמטיים גם באמצע החודש, תדווחו.

עומרי הרמן: שהלוח יהיה גם לפי איזורים, זה דבר שהוא מאוד משמעותי.

זבולון אורלב: טוב.

זבולון אורלב: וכן מבקשת ממשרד החינוך לדווח לה דיווח חודשי על פי איזורים על מצב היציאה לטיולים.

זבולון אורלב: האם יש למישהו הערות?

זבולון אורלב: אין.

זבולון אורלב: תודה רבה, הישיבה נעולה.

סלמן אבו רוקון: אני עדיין לא שקט מהעניין הזה של שני גופים שעוסקים בנושא חינוך.

זבולון אורלב: בסעיף שרשמנו לפנינו את הודעת האוצר , נוסיף שהוועדה פונה למשרד האוצר כדי להסדיר הגדלת תקציב גם לרשות שמורות הטבע והגנים הלאומיים.

נח שלו: השם הרשמי הוא - הרשות לשמירת הטבע והגנים הלאומיים.

זבולון אורלב: אני מודה לכם, הישיבה נעולה.